RESOLUCIÓN do 10 de marzo de 2005 pola que se fai público o nomeamento dos/as vogais da Comisión Autonómica da Muller.
SERVICIO GALEGO DE PROMOCIÓN DA IGUALDADE DO HOME E DA MULLER. — II. AUTORIDADES E PERSOAL — 17/03/2005

A Lei 3/1991, do 14 de xaneiro, de creación do Servizo Galego de Promoción da Igualdade do Home e da Muller, establece no seu artigo 3, entre as funcións que ten que desenvolver este organismo, a de cooperar con todas as entidades que polos seus fins ou actividades contribúan á consecución dos obxectivos previstos nesta lei.
Tendo en conta o acordo do Pleno do Consello do Servizo Galego de Promoción da Igualdade do Home e da Muller, reunido en sesión que tivo lugar o día 17 de xullo de 1996, creouse a Comisión Autonómica da Muller polo Decreto 106/1997, do 17 de abril, derrogado expresamente polo Decreto 312/1999, do 11 de novembro, polo que se refunde a normativa existente en materia de muller, e que pola súa vez foi modificado parcialmente polo Decreto 249/2002, do 18 de xullo.
De conformidade co previsto no artigo 22 da disposición anteriormente mencionada, esta comisión
pretende ser unha vía de comunicación entre o Servizo Galego de Promoción da Igualdade do Home e da Muller e a sociedade en xeral, sendo unha canle da citada comunicación as deputacións provinciais, os concellos e as asociacións de mulleres de forma que permitan e favorezan a ineludible transformación do papel das mulleres na sociedade galega, fomentando unha participación máis activa destas.
Así mesmo, no artigo 25 do Decreto 312/1999, disponse que os/as vogais da Comisión Autonómica da Muller sexan nomeados/as polo presidente/a da comisión, por proposta da institución, asociación ou entidade a quen representan e que a duración do mandato será de catro anos.
Transcorridos xa catro anos desde a constitución da Comisión Autonómica da Muller, e polo tanto esgotada a duración do mandato dos/as vogais representativos, e realizadas as propostas de nomeamentos polas institucións, asociacións ou entidades que conforman a comisión, cómpre facelos públicos, polo que, en uso das facultades que teño atribuídas polo citado decreto
RESOLVO:
Artigo único.-Os/as vogais da Comisión Autonómica da Muller serán:
a) En representación das vogalías da muller das organizacións sindicais máis representativas da Comunidade Autónoma de Galicia:
Pola organización sindical Unión Xeral de Traballadores de Galicia, a responsable da Secretaría da Muller de UGT de Galicia.
Pola organización sindical Comisións Obreiras de Galicia: a responsable da Secretaría da Muller e Políticas de Igualdade do S.N. de CC.OO. de Galicia.
Pola organización sindical Confederación Intersindical Galega, a secretaria nacional da Secretaría da Muller da Confederación Intersindical Galega.
b) En representación das corporacións locais:
Polas deputacións provinciais: a deputada da Deputación Provincial de Pontevedra da Área de Benestar Social e Muller.
Polos concellos cunha poboación superior a 20.000 habitantes: a concelleira da Concellería da Muller do Concello de Santiago.
Polos concellos cunha poboación inferior a 20.000 habitantes: a alcaldesa-presidenta do Concello de Bueu (Pontevedra).
c) En representación das asociacións de amas de casa:
A presidenta da Asociación Amas de Casa de Mondoñedo Sendeiriña.
A presidenta da Asociación de Amas de Casa Virxe de Bonaval (Santiago).
d) Polas asociacións de mulleres rurais:
A presidenta da Asociación de Familias e Mulleres do Medio Rural de Galicia (Afamer).
A presidenta da Federación Provincial de Mulleres Rurais de Ourense (Femuro).
e) Polas asociacións de mulleres empresarias:
A presidenta da Asociación de Empresarias de Ourense.
f) Polas asociacións sociais e culturais:
A presidenta da Asociación de Viúvas María Andrea (Ourense).
A presidenta da Asociación de Mulleres Separadas e Divorciadas de Galicia (A Coruña).
g) Polas organizacións non gobernamentais (ONG) que traballen con colectivos de mulleres con problemáticas de especial dificultade:
A directora do centro O'Mencer (Ferrol).
h) Polas mulleres mariscadoras:
A presidenta da Asociación de Profesionais do Marisqueo a Pé de Galicia (Areal).
i) Polo Servizo Galego de Promoción da Igualdade do Home e da Muller:
O/a xefe/a do Servizo de Cooperación.
Disposición derradeira
Única.-Esta resolución entrará en vigor a partir do día seguinte ao da súa publicación no Diario Oficial de Galicia.
Santiago de Compostela, 10 de marzo de 2005.
Marta González Vázquez
Directora xeral do Servizo Galego de Promoción
da Igualdade do Home e da Muller